Visitar il Parc naziunal sin il computer
Preschentaziun d’ina cd-rom a Berna

anr 

La confederaziun vul promover la fundaziun dad ulteriurs parcs naziunals e gronds reservats da natira in Svizra. Quai è vegnì a savair en occasiun d’ina conferenza da pressa en il Museum alpin a Berna, a la quala è vegnida preschentada la nova cd-rom davart il Parc naziunal svizzer. Tenor il president da la Cumissiun dal PNS Andrea Hämmerle "dess servir questa producziun digitala sco simbol da partenza per in futur modern da reservats da natira". La discussiun davart ulteriurs reservats da natira vegn fatga en in temp en il qual i vegn discurrì bler er davart il Parc naziunal svizzer existent e futur. Envers las medias s’ha s'exprimì Franz-Sepp Stulz, schef da secziun da l’Uffizi federal per ambient, guaud e cuntrada (Buwal), sur da la politica svizra da l’avegnir da metter territoris gronds sut protecziun da natira. La confederaziun vul promover tals projects e vul metter il status da protecziun ed las finamiras sin ina meglra basa legala. Emprimas propostas dessan ir en consultaziun a l'entschatta da l'onn che vegn.

Chaminar – observar – chapir
Quai che pertutga la nova cd-rom è ella pel directur dal PNS Heinrich Haller in ulteriur pass impurtant en vista a la lavur publica da l’instituziun. Grazia a las medias modernas pon ins ussa sa drizzar dapli era a persunas giuvnas. Sco che Hans Lozza, il manader da communicaziun tar il PNS e manader da project, di, permetta la cd-rom – ch'è propi fascinanta – da s’orientar da maniera cumplessiva davart pussibilitads da far turas, davart la natira dal Parc e davart sias finamiras. Amis da la natira, freaks da computer, uffants, creschids, a tuts porscha la cd-rom access al reservat il pli grond da la Svizra. La cd-rom cumpiglia 450 paginas, 800 illustraziuns, videos, sgols virtuals, panoramas interactivs da 360 grads, gieus e bler auter. In index detaglià ed in menu survesaivel permettan ch'ins po "sa cliccar" cun success tras tut las infurmaziuns. Numerus links simboliseschan ils process interdependents en la natira e pussibiliteschan dad ir dad ina a l'autra da las trais parts principalas.

Er il rumantsch na manca betg
La cd-rom è fatga en las quatter linguas naziunalas ed en englais. Uschè porscha ella era a persunas che na san betg rumantsch "da far in curs intensiv da lingua" e da chapir la significaziun dals nums locals, è vegnì ditg. Il cuntegn da la cd-rom stat a disposiziun a visitaders dal PNS sin staziuns da computer specialas che sa chattan tar ils posts d'infurmaziun.
Plinavant vulan ins sa drizzar a las scolas. Licenzas permettan a las classas da far diever da la cd-rom per l’instrucziun, saja sco preparaziun per ina visita en il PNS, saja sco med per la scienza natirala. La cd-rom, realisada en collavuraziun tranter il PNS (concept e texts), la firma interaktion gmbh a Turitg (programmaziun) e la firma Duplex Design a Basilea (cumposiziun), po vegnir retratga en librarias, en butias spezialisadas per la materia u en il PNS (info@nationalpark.ch). Ella custa 89 francs e po vegnir duvrada tant per PC sco er per Mac.

Text original en Vallader